Diari Oficial de la Generalitat Valenciana


Sumari del DOGV 7824, del 08-07-2016 (2016/4749)

RESOLUCIÓ de 2 de juny de 2016, de la consellera de Sanitat Universal i Salut Pública, per la qual es constitueix i estableix la composició, atribucions i funcions de la Comissió Assessora del Pla de Salut 2016-2020 de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7824

Data del DOGV
:   08-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4749


Data del document
:   02-06-2016

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública

RESOLUCIÓ de 2 de juny de 2016, de la consellera de Sanitat Universal i Salut Pública, per la qual es constitueix i estableix la composició, atribucions i funcions de la Comissió Assessora del Pla de Salut 2016-2020 de la Comunitat Valenciana. [2016/4749]  
La Llei 14/1986, de 25 d'abril, General de Sanitat, estableix que l'Estat i les comunitats autònomes aprovaran plans de salut en l'àmbit de les seues competències respectives, en els quals es preveuran les inversions i accions sanitàries a desenvolupar anualment o plurianualment.  
Per la seua banda, en l'ordenament jurídic autonòmic valencià, la Llei 10/2014, de 29 de desembre, de la Generalitat, de Salut de la Comunitat Valenciana, incorpora el mandat d'establir plans periòdics de salut per a marcar les polítiques de salut a desenvolupar en la Comunitat. Aquest mandat implica el compromís explícit que adquireix el Consell, en el seu conjunt, d'impulsar i contribuir al desenvolupament de polítiques públiques saludables des dels diferents departaments que el constitueixen.  
El IV Pla de Salut és l'instrument estratègic de planificació i programació de les polítiques de salut a la Comunitat Valenciana per al període 2016-2020. El seu objectiu general és millorar el nivell de salut i reduir les desigualtats en salut en la societat valenciana, mitjançant actuacions des de l'Administració i comptant amb la participació de la ciutadania.  
  
De la mateixa manera, cal tenir en compte que els objectius en salut dels organismes internacionals, com l'OMS i la UE, s'estableixen amb l'horitzó 2020 i que els nous plans de salut que estan definint les diferents comunitats autònomes de l'Estat, s'estan alineant a la proposta de 2020, la qual cosa fa recomanable sumar-se a aquesta proposta.  
  
Aquest Pla de Salut constitueix el punt de referència i el full de ruta que ha de marcar el desenvolupament de les polítiques de salut, alineades amb les principals tendències en matèria de salut a nivell internacional. Considera la salut i el benestar com un dret fonamental que cal garantir a totes les persones i el seu plantejament es configura entorn de cinc eixos fonamentals:  
- Centra el seu focus d'atenció en les persones i en els diferents entorns en què es desenvolupa el seu cicle vital. Salut en totes les edats.  
- S'alinea amb el principi de salut en totes les polítiques, amb propostes d'accions sinèrgiques des de diferents sectors, no sols del sanitari.  
- Proposa transformar el sistema sanitari per a abordar els reptes que imposen l'envelliment de la població i el predomini de les malalties cròniques.  
- Vincula els seus objectius amb els acords de gestió del Sistema Valencià de Salut.  
- Incorpora l'enfocament de la salut positiva i els actius per a la salut, que persegueix fer fàcils i accessibles a les persones les opcions orientades al benestar i la salut.  
Tenint en compte allò que s'ha assenyalat, d'acord amb el que estableix el mateix Pla de Salut, resolc:  
  
Primer. Constitució de la Comissió Assessora del Pla de Salut de la Comunitat Valenciana  
Es constitueix la Comissió Assessora del Pla de Salut de la Comunitat Valenciana, 2016-2020.  
  
Segon. Funcions de la Comissió  
Seran funcions de la Comissió les següents:  
L'assessorament tècnic, a fi d'aprofundir en els aspectes que es necessiten per a fonamentar la realització d'estudis, l'elaboració d'informes i, en general, d'accions en l'àmbit de la salut, desenvolupament i seguiment del Pla de Salut de la Comunitat Valenciana 2016-2020.  
  
Tercer. Composició de la Comissió  
La Comissió Assessora estarà composta per 12 persones, designades per la consellera de Sanitat Universal i Salut Pública, entre persones de reconegut prestigi en l'àmbit de la salut.  
A més, formaran part de la Comissió la consellera de Sanitat Universal i Salut Pública i la secretària autonòmica de Salut Pública i del Sistema Sanitari Públic, que seran presidenta i vicepresidenta de la Comissió, respectivament.  
  
Quart. Coordinació  
La vinculació tècnica de la Comissió amb la Conselleria de Sanitat Universal i Salut Pública es realitzarà a través d'un coordinador/a, que serà designat/a per la consellera.  
Seran funcions del coordinador/a:  
1. Organitzar i coordinar els treballs de la Comissió en funció dels encàrrecs específics formulats per al desenvolupament de la funció assessora.  
2. Canalitzar, en relació a les diverses unitats de la Conselleria de Sanitat Universal i Salut Pública, els suports necessaris en matèria d'informació i documentació, així com el desenvolupament de les gestions necessàries per a garantir la bona marxa de les activitats.  
3. Informar la Conselleria de la marxa dels treballs encomanats.  
  
4. Gestionar la convocatòria de les reunions i formalitzar la documentació de les conclusions i dictàmens que es generen.  
5. Qualssevol altres que li siguen encomanats per la Presidència.  
  
Cinqué. Durada  
L'actuació de la Comissió tindrà una durada prevista de quatre anys, que es podrà prorrogar si es necessitara la funció assessora.  
La renovació dels components de la Comissió es realitzarà per resolució de la consellera.  
  
Sisé. Incorporacions  
Podran incorporar-se noves persones expertes a la Comissió, en cas de necessitat degudament justificada, a proposta dels components de la Comissió, a través del coordinador/a. La participació d'altres assessors, si és el cas, s'aprovarà per a temes específics que així ho requerisquen.  
  
  
Seté. Règim econòmic dels components de la Comissió  
La condició de persona experta de la Comissió, inclús si es tracta de personal estatutari o funcionari, així com la del seu coordinador/a, no donarà dret a cap retribució econòmica per part de la Generalitat.  
  
  
Huité. Entrada en vigor  
La present resolució tindrà efectes des de l'endemà de la publicació en el Diari Oficial de la Comunitat Valenciana.  
  
Nové. Publicació  
De conformitat amb el que preveu l'article 60.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la present resolució es publicarà en el Diari Oficial de la Comunitat Valenciana.  
  
València, 2 de juny de 2016.- La consellera de Sanitat Universal i Salut Pública: Carmen Montón Giménez.